CELEX: 32022R0977
Language: sk
Date: 2022-06-22 00:00:00
Title: Vykonávacie nariadenie Komisie (EÚ) 2022/977 z 22. júna 2022, ktorým sa prijímajú dve žiadosti o udelenie štatútu nového vyvážajúceho výrobcu, pokiaľ ide o konečné antidumpingové opatrenia uložené na dovoz vysokopevnostnej priadze z polyesterov s pôvodom v Čínskej ľudovej republike na základe revízneho prešetrovania pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036, a ktorým sa mení vykonávacie nariadenie Komisie (EÚ) 2017/325

24.6.2022   
               
               
                  SK
               
               
                  Úradný vestník Európskej únie
               
               
                  L 167/55
               
            
         VYKONÁVACIE NARIADENIE KOMISIE (EÚ) 2022/977
         z 22. júna 2022,
         ktorým sa prijímajú dve žiadosti o udelenie štatútu nového vyvážajúceho výrobcu, pokiaľ ide o konečné antidumpingové opatrenia uložené na dovoz vysokopevnostnej priadze z polyesterov s pôvodom v Čínskej ľudovej republike na základe revízneho prešetrovania pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036, a ktorým sa mení vykonávacie nariadenie Komisie (EÚ) 2017/325
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“),
         so zreteľom na vykonávacie nariadenie Komisie (EÚ) 2017/325 z 24. februára 2017, ktorým sa ukladá konečné antidumpingové clo na dovoz vysokopevnostnej priadze z polyesterov s pôvodom v Čínskej ľudovej republike (2), a najmä na jeho článok 2,
         keďže:
         A.   PLATNÉ OPATRENIA
         
                     (1)
                  
                  
                     Rada 29. novembra 2010 uložila vykonávacím nariadením Rady (EÚ) č. 1105/2010 (ďalej len „pôvodné nariadenie“) (3) konečné antidumpingové clo na dovoz vysokopevnostnej priadze z polyesterov (ďalej len „dotknutý výrobok“) s pôvodom v Čínskej ľudovej republike (ďalej len „ČĽR“).
                  
               
                     (2)
                  
                  
                     Po revíznom prešetrovaní pred uplynutím platnosti podľa článku 11 ods. 2 základného nariadenia, Komisia 26. februára 2017 vykonávacím nariadením (EÚ) 2017/325 predĺžila platnosť opatrení pôvodného nariadenia o ďalších päť rokov.
                  
               
                     (3)
                  
                  
                     V prešetrovaní, ktoré viedlo k uloženiu antidumpingových ciel (ďalej len „pôvodné prešetrovanie“) sa v súlade s článkom 17 základného nariadenia na prešetrenie vyvážajúcich výrobcov v ČĽR uplatnil výber vzorky. Zoznam spolupracujúcich vyvážajúcich výrobcov nezaradených do vzorky sa uvádza v prílohe k vykonávaciemu nariadeniu (EÚ) 2017/325.
                  
               
                     (4)
                  
                  
                     Komisia uložila na dovoz dotknutého výrobku v prípade vyvážajúcich výrobcov z ČĽR zaradených do vzorky individuálne antidumpingové colné sadzby v rozmedzí od 0 % do 9,8 %. V prípade spolupracujúcich vyvážajúcich výrobcov, ktorí neboli zaradení do vzorky, bola uložená colná sadzba vo výške 5,3 %.
                  
               
                     (5)
                  
                  
                     Podľa článku 4 pôvodného nariadenia Komisia môže prílohu k uvedenému nariadeniu zmeniť tak, že novému vyvážajúcemu výrobcovi sa prizná colná sadzba uplatňovaná v prípade spolupracujúcich spoločností, ktoré neboli zaradené do vzorky, ak prípadný nový vyvážajúci výrobca v ČĽR poskytne Komisii dostatočné dôkazy, že:
                     
                                 a)
                              
                              
                                 nevyvážal dotknutý výrobok do Únie počas obdobia prešetrovania, na základe ktorého boli uložené opatrenia, t. j. od 1. júla 2008 do 30. júna 2009 (ďalej len „pôvodné obdobie prešetrovania“) (ďalej len „prvá podmienka štatútu nového vyvážajúceho výrobcu“);
                              
                           
                                 b)
                              
                              
                                 nie je prepojený so žiadnymi vývozcami ani výrobcami v ČĽR, ktorí podliehajú antidumpingovým opatreniam uloženým pôvodným nariadením (ďalej len „druhá podmienka štatútu nového vyvážajúceho výrobcu“), a
                              
                           
                                 c)
                              
                              
                                 v skutočnosti vyvážal do Únie dotknutý výrobok po skončení pôvodného obdobia prešetrovania alebo prijal neodvolateľný zmluvný záväzok vyviezť značné množstvo do Únie (ďalej len „tretia podmienka štatútu nového vyvážajúceho výrobcu“).
                              
                           
               B.   ŽIADOSTI O UDELENIE ŠTATÚTU NOVÉHO VYVÁŽAJÚCEHO VÝROBCU
         
                     (6)
                  
                  
                     Spoločnosti Fujian Billion Polymerization Fiber Technology Industrial Co., Ltd. a Zhejiang Sanwei Material Technology Co., Ltd. (ďalej len „žiadatelia“) predložili Komisii žiadosť o udelenie štatútu nového vyvážajúceho výrobcu. Žiadatelia tvrdili, že spĺňajú všetky tri podmienky stanovené v článku 4 pôvodného nariadenia (ďalej len „podmienky štatútu nového vyvážajúceho výrobcu“).
                  
               
                     (7)
                  
                  
                     S cieľom určiť, či žiadatelia spĺňajú podmienky na udelenie štatútu nového vyvážajúceho výrobcu Komisia najprv zaslala žiadateľom dotazník, v ktorom ich požiadala o dôkazy o tom, že uvedené podmienky spĺňajú.
                  
               
                     (8)
                  
                  
                     Komisia vyplnené dotazníky zanalyzovala a následne požiadala o ďalšie informácie a podporné dôkazy, ktoré žiadatelia predložili.
                  
               
                     (9)
                  
                  
                     Komisia sa snažila overiť všetky informácie, ktoré považovala za potrebné na to, aby stanovila, či žiadatelia spĺňajú podmienky štatútu nového vyvážajúceho výrobcu. Komisia na tento účel zanalyzovala dôkazy predložené žiadateľmi vo vyplnenom dotazníku, pričom nahliadla do rôznych online databáz vrátane databázy Orbis (4) a krížovo overila informácie spoločnosti s verejne dostupnými informáciami na internete. O žiadosti žiadateľov zároveň informovala výrobné odvetvie Únie a vyzvala ho, aby v prípade potreby poskytlo pripomienky. Výrobné odvetvie Únie nepredložilo pripomienky týkajúce sa splnenia podmienok štatútu nového vyvážajúceho výrobcu zo strany žiadateľov.
                  
               C.   ANALÝZA ŽIADOSTÍ
         
            Fujian Billion Polymerization Fiber Technology Industrial Co., Ltd. (ďalej len „Billion“)
         
         
                     (10)
                  
                  
                     Pokiaľ ide o prvú podmienku štatútu nového vyvážajúceho výrobcu, počas pôvodného obdobia prešetrovania spoločnosť Billion nemala žiadnu výrobnú kapacitu na výrobu priemyselnej priadze, a teda do Únie nevyvážala. Spoločnosť Billion investovala do takejto výrobnej kapacity od roku 2019 (5). Z tohto dôvodu a vzhľadom na to, že neexistujú žiadne dôkazy o opaku, žiadateľ túto podmienku spĺňa.
                  
               
                     (11)
                  
                  
                     Pokiaľ ide o druhú podmienku štatútu nového vyvážajúceho výrobcu, Komisia zistila, že spoločnosť Billion nie je prepojená so žiadnym z čínskych vyvážajúcich výrobcov, na ktorých sa vzťahujú pôvodné antidumpingové opatrenia. Komisia okrem toho preskúmala akcionárov spoločnosti Billion a žiadny z nich nepodlieha antidumpingovým opatreniam uloženým pôvodným nariadením. Žiadateľ teda túto podmienku spĺňa.
                  
               
                     (12)
                  
                  
                     Pokiaľ ide o tretiu podmienku štatútu nového vyvážajúceho výrobcu, Komisia zistila, že žiadateľ vyvážal do Únie v roku 2021, teda po pôvodnom období prešetrovania. Spoločnosť Billion predložila faktúry, baliaci list, nákladný list a potvrdenie o platbe pre objednávku, ktorú zadali v roku 2021 spoločnosti nachádzajúce sa v Belgicku a Holandsku. Spoločnosť Billion teda túto podmienku spĺňa.
                  
               
                     (13)
                  
                  
                     Spoločnosť Billion preto spĺňa všetky tri podmienky na udelenie štatútu nového vyvážajúceho výrobcu a žiadosť by sa mala schváliť. Žiadateľ by mal teda podliehať antidumpingovému clu pre spolupracujúce spoločnosti nezaradené do vzorky v rámci pôvodného prešetrovania.
                  
               
            Zhejiang Sanwei Material Technology Co., Ltd. (ďalej len „Sanwei“)
         
         
                     (14)
                  
                  
                     Pokiaľ ide o prvú podmienku štatútu nového vyvážajúceho výrobcu, Komisia zistila, že žiadateľ počas pôvodného obdobia prešetrovania skutočne nevyvážal do Únie, keďže spoločnosť Sanwei bola založená v októbri 2017. Z tohto dôvodu a vzhľadom na to, že neexistujú žiadne dôkazy o opaku, žiadateľ túto podmienku spĺňa.
                  
               
                     (15)
                  
                  
                     Pokiaľ ide o druhú podmienku štatútu nového vyvážajúceho výrobcu, Komisia zistila, že spoločnosť Sanwei nie je prepojená so žiadnym z čínskych vyvážajúcich výrobcov, na ktorých sa vzťahujú pôvodné antidumpingové opatrenia. Komisia okrem toho preskúmala akcionárov spoločnosti Sanwei a žiadny z nich nepodlieha antidumpingovým opatreniam uloženým pôvodným nariadením. Žiadateľ teda túto podmienku spĺňa.
                  
               
                     (16)
                  
                  
                     Pokiaľ ide o tretiu podmienku štatútu nového vyvážajúceho výrobcu, Komisia zistila, že žiadateľ vyvážal do Únie v roku 2021, po pôvodnom období prešetrovania. Spoločnosť Sanwei predložila faktúry, baliaci list, nákladný list a potvrdenie o platbe pre objednávku, ktorú zadala v roku 2021 nemecká spoločnosť. Spoločnosť Sanwei teda túto podmienku spĺňa.
                  
               
                     (17)
                  
                  
                     Spoločnosť Sanwei preto spĺňa všetky tri podmienky na udelenie štatútu nového vyvážajúceho výrobcu a žiadosť by sa mala schváliť. Žiadateľ by mal teda podliehať antidumpingovému clu pre spolupracujúce spoločnosti nezaradené do vzorky v rámci pôvodného prešetrovania.
                  
               D.   POSKYTNUTIE INFORMÁCIÍ
         
                     (18)
                  
                  
                     Žiadatelia a výrobné odvetvie Únie boli informovaní o základných skutočnostiach a úvahách, na základe ktorých sa považovalo za vhodné priznať spoločnostiam Fujian Billion Polymerization Fiber Technology Industrial Co., Ltd. a Zhejiang Sanwei Material Technology Co., Ltd. sadzbu antidumpingového cla uplatniteľnú na spolupracujúce spoločnosti nezaradené do vzorky v rámci pôvodného prešetrovania.
                  
               
                     (19)
                  
                  
                     Strany dostali možnosť predložiť pripomienky. Neboli doručené žiadne pripomienky.
                  
               
                     (20)
                  
                  
                     Nariadenie je v súlade so stanoviskom výboru zriadeného článkom 15 ods. 1 nariadenia (EÚ) 2016/1036,
                  
               PRIJALA TOTO NARIADENIE:
         
            Článok 1
            Do zoznamu vyvážajúcich výrobcov z Čínskej ľudovej republiky v prílohe k vykonávaciemu nariadeniu (EÚ) 2017/325 sa dopĺňajú tieto spoločnosti:
            
                        Spoločnosť
                     
                     
                        Doplnkový kód TARIC
                     
                  
                        Fujian Billion Polymerization Fiber Technology Industrial Co., Ltd.
                     
                     
                        A977
                     
                  
                        Zhejiang Sanwei Material Technology Co., Ltd.
                     
                     
                        A977
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 21.
         
            (2)  Ú. v. EÚ L 49, 25.2.2017, s. 6.
         
            (3)  Ú. v. EÚ L 315, 1.12.2010, s. 1.
         
            (4)  Orbis je celosvetový poskytovateľ podnikových informácií, ktoré sa týkajú viac ako 220 miliónov spoločností po celom svete. Poskytuje najmä štandardizované informácie o súkromných spoločnostiach a podnikových štruktúrach.
         
            (5)  https://www.oerlikon.com › ecoma › files › 2020-07_OBA_Billion_IDY_en.pdf.